OBH 4626/2000.
Az állampolgári jogok országgyűlési biztosának jelentése
Ügyintéző: dr. Kovács Zsolt
Tárgy: Az állampolgári jogok országgyűlési biztosának Heves megyei munkalátogatása

I. Helyszíni vizsgálat Eger Megyei Jogú Város Önkormányzatának ügyfélszolgálatán
A vizsgálat célja: az ügyfélszolgálati tevékenység minősége állampolgári szemszögből

	Hétfőtől péntekig tartó félfogadás az okmányirodában és a hozzá kapcsolódó népesség-nyilvántartási ügyekben, valamint az épület másik részében a szociális, egészségügyi és adóügyekben van. Az okmányiroda a polgármesteri hivatal földszintjén, egy viszonylag kisebb irodában (korábbi ügyfélszolgálati iroda) helyezték el. Az okmányiroda szűkös elhelyezése miatt nem alkalmas a közeljövőben jelentkező új feladatok ellátására, ezért két lépcsőben új épületbe költöznek, amely több tízmillió forintos ráfordítást igényel.
	A vállalkozói engedélyek kiadása, a közlekedésigazgatás területén a forgalmi engedélyek kiadása, a rendszámtáblák kezelése új feladatot jelentenek. A későbbiekben ez még bővül a jogosítványok, az útlevelek és a diákigazolványok kiadásával.
	Az okmányiroda és ügyfélszolgálati iroda végleges elhelyezése az önkormányzat épületétől, mintegy húsz percre, egy távolabbi városrészben történik. A város nagy gondot fordít a kialakításra és a kulturált elhelyezésre.

A vizsgálat megállapításai
	A vizsgálat során megállapítottam, hogy az egri önkormányzat előrelátóan, jól felkészült a jelenlegi és a várható feladatok ellátására. Az okmányiroda kialakításához a Belügyminisztérium által biztosított összegen felül jelentős önkormányzati forrást is biztosítottak. Az ügyfélszolgálati tevékenység fejlesztése, technikai felszereltsége és ügyfélfogadási rendje az új épületben  az állampolgárok jobb közérzetét fogja szolgálni.

II. Helyszíni vizsgálat Hatvan Város Önkormányzatának ügyfélszolgálatán 
	A polgármesteri hivatal - az épület adottságai miatt és a megnövekedett feladatokra tekintettel - nem alkalmas egységes ügyfélszolgálati iroda működtetésére. Az önkormányzat épületében a szakterületek előadói (adóügyek, építésügyek, lakásügyek, szociális ügyek, vállalkozási igazgatás) hétfőn, szerdán és pénteki napokon fogadnak azonos időben.
	Az önkormányzat tulajdonába került egy korábbi, háromszintes diákotthon. Az új feladatokra tekintettel az önkormányzat elhatározta, hogy az egységes ügyfélszolgálatot több más feladattal ellátva, ebben az épületben alakítja ki, amely részben már meg is valósult.
	Az épület földszintjén kulturált környezetben, jól felszerelt informatikai rendszerrel 2000. január 1-jétől működik az új okmányiroda, a város és a környék lakóinak legnagyobb megelégedésére. 
Az új okmányiroda 4 fővel kezdte meg működését. A gyors és hatékony munka érdekében az önkormányzat 1 fő informatikust bocsátott a rendelkezésükre. A munkalátogatás időpontjáig mintegy 2000 személyazonosító igazolványt és 3000 lakcím igazolvány okmányt állítottak ki. Az ügyfélfogadás hétfőtől péntekig folyamatos. Az okmányiroda munkatársai felkészülten várják az új feladatokat, ami 2000. november 1-jétől a vállalkozói igazolványok és a gépjárműforgalmi engedélyek kiadását jelenti.
	Ugyancsak az épület földszintjén alakították ki az anyakönyvi hivatalt és népesség-nyilvántartást, amely szorosan kapcsolódik az okmányiroda munkájához. 
	Az épület egyik szintjén a szociális szolgáltató részleg helyiségeinek kialakítása és felszerelése folyamatban van. Az épület átalakításának teljes befejezésével és a három szint működtetésével megvalósul az egységes ügyfélszolgálati iroda, amely már lehetővé teszi, hogy a hét minden munkanapján fogadják az ügyfeleket.

A vizsgálat megállapításai
	A vizsgálat során megállapítottam, hogy a hatvani önkormányzat előrelátóan, jól felkészült a jelenlegi és a várható feladatok ellátására. Az okmányiroda kialakításához a Belügyminisztérium által biztosított összegen felül jelentős önkormányzati forrást is biztosítottak. Az ügyfélszolgálati tevékenység fejlesztése, technikai felszereltsége és ügyfélfogadási rendje az állampolgárok jobb közérzetét szolgálja.

III. Szakmai tanácskozás a Heves megyei városok képviselőivel az adósság-konszolidáció, és az önkényes lakásfoglalókkal szemben alkalmazott hatósági eljárás kérdésében.
	A szakmai tanácskozásra meghívást kaptak a Heves megyei városok jegyzői, polgármesterei. A megbeszélésen a települések képviselői beszámoltak arról, hogy a településükön a 96/1998.(V.13.) Korm. rendelet hogyan váltotta be a hozzá füzött reményeket. Több városban nem sikerült áttörő eredményt elérni, annak ellenére, hogy az önkormányzat megalkotta az adósságkezelési rendeletét. Az adós családok jelentős része nem volt képes a kormányrendeletben előírt 30 % -ot önerőből megfizetni.
	Az egri önkormányzat adósságkezelési rendeletét 26 család tudta az adósságának megszüntetésére kihasználni, de az önkormányzat ezen túl mintegy 70 család számára dolgozott ki további segítőprogramokat a hajléktalanság megelőzése érdekében.
	A hatvani önkormányzat tájékoztatása szerint 18 család helyzete rendeződött az adósságkezelés után. További 30 család vesz részt a programban, akiket a Szivárvány Szociális Szolgálat tanácsadással is támogat. A kisebb városokban, még ahol alkottak is adósságkezelési rendeletet, nem sikerült eredményt elérni.
	A megye területén nem jelentős az önkényesen lakásfoglalás, hiszen rendkívül alacsony az üres lakások száma. A hajléktalanság mértéke "kezelhető", számuk csupán Egerben emelkedik. A hajláktalanná vált személyek, családok átmeneti elhelyezése érdekében külön intézkedéseket tett, létrehozott egy un. adósok házát, ahol a bérlakások fenntartására tartósan képtelen 7 családot helyeztek el. Hasonló intézmények létrehozását tervezik.
	A szakmai konzultáció a megyei helyzet megismerése szempontjából hasznosan zárult, alkotmányos jogokkal kapcsolatos visszásság gyanúja nem merült fel.

Budapest, 2000. november 8.

Gönczöl Katalin